Papersnake/gushiwen huggingface dataset:
还章泉山居
赵蕃（宋代）

林园柿栗日，郊野粳稻风。
居皆有科适，岁久无此丰。
台背敬父老，裹头问儿童。
作客勿浪苦，此地吾当终。
置酒
孙觌（宋代）

离离黍禾暗空村，一点炊烟带雨昏。山翁过我竹阁寺，未扣爵罗廷尉门。

老去不辞污诗酒，区区独醒一何有。笑语未办供主人，久客那能拒邻叟。

杜陵白首尚书郎，步屧春风向草堂。人生意合无妍丑，共此一夕灯烛光。
六州歌头 浙江观潮，贯学士四万户同集 案此
张可久（元代）

灵鳅何物，天外吐层阴。谈笑顷，浙江阔，海门深。载雷车，霹雳挥神斧，劈仙岛，掀地轴，冯夷宅，无鼋鼍窟，渺难寻。十里红楼图画，展西风、快哉登临。□□□□□，□□□□□。好客披襟。发萧森。符金虎。袍银鼠。携玉尘。盍瑶簪。喜骁儿踏浪，旗尾互浮沉。酹胥魂，浇海若，酒频斟。隐约越峰数点，搅飞花、浑在波心。爱渔舟荡雪，击楫起吴音。月上秋林。
颂古一百二十一首
释宗杲（宋代）

忽尔出门先见路，才方洗脚便登船。
神仙秘诀真堪惜，父子虽亲不可传。
梦微之
白居易（唐代）

夜来携手梦同游，晨起盈巾泪莫收。
漳浦老身三度病，咸阳宿草八回秋。
君埋泉下泥销骨，我寄人间雪满头。
阿卫韩郎相次去，夜台茫昧得知不？
皇祐亲享明堂六首 其六 送神用《诚安》。
郊庙朝会歌辞（宋代）

我将我享，辟公显助。献终豆彻，礼成乐具。饰驾上游，升烟高骛。

神保聿归，介兹景祚。
偶成
李龏（金朝）

投老谋生未有涯，酸吟空自度年华。人间春雨秋风夜，落叶堪悲似落花。
范子将有金陵之游赋此为赠且复招之
王世贞（明代）

釜中生尘范史云，忽往金陵答所闻。朱雀桁头卖历日，栖霞寺里读碑文。

齐瑟总工何处鼓，奚囊倘重若为分。故园尽有鸡豚社，一盏春醅且易醺。
施进之见过二首 其二
赵蕃（宋代）

鹭影投山背，蝉声满树头。千峰雪未释，四野雨初周。

甚矣厌馀暑，欣然当早秋。半年才此见，一夕可辞留。
癸丑重九登山亭追怀顷在兴元常以是日猎中梁
陆游（宋代）

生年六十九重阳，辙遍秦吴岁月长。
南郑从戎嗟尚壮，中梁纵猎最难忘。
离披雉拂雕鞍堕，独（左单人右束）狐穿古冢藏。
梦断酒醒今万里，亦逢佳节重悲伤。
白菊杂书四首
司空图（唐代）

黄昏寒立更披襟，露浥清香悦道心。
却笑谁家扃绣户，正薰龙麝暖鸳衾。

四面云屏一带天，是非断得自翛然。
此生只是偿诗债，白菊开时最不眠。

狂才不足自英雄，仆妾驱令学贩舂。
侯印几人封万户，侬家只办买孤峰。

黄鹂啭处谁同听，白菊开时且剩过。
漫道南朝足流品，由来叔宝不宜多。
十五日游龙华净明两院值雨
蔡襄（宋代）

垂杨修竹半藏山，一径纡回暮雨间。
绿满野田看渺渺，白飞岩溜自潺潺。
空村鲐背行歌去，古寺头陀乞食还。
却羡幽人在深僻，断无来客扣禅关。
秋兴九首其五拟李白
秦观（宋代）

芙蓉露浓红压枝，幽禽感秋花畔啼。
玉人一去未回马，梁边燕子三见归。
江头白苹老波底，尺书不来空相望。
斜吹疏雨湿秋江，霜风暗引芙蕖香，
石上菖蒲三尺长。绿头鸭儿栖萍草，
采莲女郎笑花老。木兰船上动江水，
不觉鸳鸯带波起。
吴宫
储嗣宗（唐代）

荒台荆棘多，忠谏竟如何。细草迷宫巷，闲花误绮罗。

前溪徒自绿，子夜不闻歌。怅望清江暮，悠悠东去波。
晚登木渎小楼
范成大（宋代）

万象当楼黼绣张，阑干一士立苍茫。
云堆不动山深碧，星出无苍月淡黄。
宿鸟尽时犹数点，归鸿惊处更斜行。
松陵政有鲈鱼上，安得长竿坐钓航？
嵩巫亭
富弼（宋代）

平地烟霄此半分，绣楣丹槛照清汾。
风帘暮卷秋空碧，剩见西山数岭云。
题读书何
汪应铨（清代）

人生何谓富，山水绕吾庐。人生何谓贵，闭户读我书。

君构读书何，何与山水俱。藏书数千卷，任君畋且渔。

山水契动静，读书友轩虞。眺望连近远，梦寐俱恬愉。

此身置太古，此心游太虚。回视尘世间，富贵吾土苴。
故殿撰修史李舍人挽章二首 其一
曹彦约（宋代）

四戒从谁得，忠勤与孝廉。本原来简册，膏润到闾阎。

仕久机锋熟，时来智虑添。平生真售用，家法有森严。
端明李侍郎挽歌三首
梅尧臣（宋代）

秋树无黄鸟，蝉声亦自哀。
素车新陇去，白马旧宾来。
薤上朝阳露，池中岁劫灰。
短长何足较，嗣子有高才。
渡江云·锦香缭绕地
张炎（宋代）

锦香缭绕地，深灯挂壁，帘影浪花斜。酒船归去後，转首河桥，那处认纹纱。重盟镜约，还记得、前度秦嘉。惟只有、叶题堪寄，流不到天涯。惊嗟。十年心事，几曲阑干，想萧娘声价。闲过了、黄昏时候，疏柳啼鸦。浦潮夜涌平沙白，问断鸿、知落谁家。书又远，空江片月芦花。
建隆郊祀八首
窦俨（宋代）

嘉玉制幣，以通神明。
神不享物，享于克诚。
雨歇
妙严（明代）

林畔低烟豁，斜光草露轻。
虚窗停薄暑，独坐拥余清。
云去渐无影，泉多自有声。
起看江上夜，新月白微生。
送僧
释重顯（宋代）

云衣轻拂下层峦，松桧生风触袖寒。
谁问亲游乳峰意，百千年后与谁看。
七月十七日昧爽
郑孝胥（清代）

晓雾殊未明，坠月欲无焰。楼头弹指人，忽有山河念。
招曾宏父待雪
洪适（宋代）

欲把诗催雪，先将酒送寒。冻云方作意，微霰已开端。

目断乡城远，心惊岁事阑。拟同今日醉，待取玉花看。
晓发
褚载（唐代）

贪路贪名须早发，枕前无计暂裴回。才闻鸡唱呼童起，

已有铃声过驿来。衣湿乍惊沾雾露，马行仍未见尘埃。

朝朝陌上侵星去，待得酬身了便回。
和芙蓉和尚四句偈颂·解针枯骨吟
释慧晖（宋代）

宫漏沉沉夜色深，灯残火尽绝知音。
木人位转玉绳晓，石女梦回霜满襟。
齐人有一良一妾
孟子及弟子（先秦）

齐人有一良一妾而处室者，其良人出，则必餍酒肉而后反。其良问所与饮食者，则尽富贵也。其良告其妾曰：“良人出，则必餍酒肉而后反；问其与饮食者，尽富贵也，而未尝有显者来，吾将瞷良人之所之也。”

蚤起，施从良人之所之，遍国中无与立谈者。卒之东郭墦间，之祭者乞其余；不足，又顾而之他。此其为餍足之道也。

其良归，告其妾，曰：“良人者，所仰望而终身也，今若此。”与其妾讪其良人，而相泣于中庭，而良人未之知也，施施从外来，骄其良妾。

由君子观之，则人之所以求富贵利达者，其良妾不羞也，而不相泣者，几希矣。
升庵先生读书处
敖巘（清代）

旧址高峣在，登堂见古人。两朝三大礼，万里一孤臣。

其雨朝阳怨，言归岁暮身。经年离别泪，到此欲沾巾。
满江红 乞叙
吴绡（清代）

弄笔涂鸦，愁来似、云兴波涨。许屈指、年华易去，可禁频恙。

噩梦屈番掷过了，半生心事毫端上。检残篇、绿酒若为消，谁相饷。

风景好，春摇漾。题咏处，曾酬唱。奈寻香摘艳，蝶衔蜂酿。

玄晏当今文学老，校书天禄燃藜杖。比无言桃李却多言，雨花状。
徐学士子容薜荔园十二首 其六 蔷微洞
顾璘（明代）

百丈蔷薇枝，缭绕成洞房。密叶翠帷重，秾花红锦张。

对著玉局棋，遣此朱夏长。香云落衣袂，一月留馀芳。
赠云教授
曾爟（明代）

谁传礼乐继前王，庠序昭回草木香。汉道欲昌书再挟，秦灰未冷德先凉。

千年庙貌乾坤大，万古人伦日月长。共喜皋比开讲席，伫看池上集鸾凰。
菩萨蛮（披风）
侯置（宋代）

靓妆金翠盈盈晚。凝情有恨无人管。何处一帘风。故人天际逢。

从教香扑鬓。只怕繁华尽。牢落正悲秋。非□谁解愁。
三月十二日作
郑孝胥（清代）

人生三十为一世，失却少年安可悔。朱颜销尽四十来，昔日风可竟何在？

功名自是误人物，败德丧真作吾害。不妨小待老堪赠，付与世间偿宿债。

平生心得祇乘兴，百折千磨终不坏。文字缘深岂易抛，色尘意起殊难戒。

江山满前花竞发，性不能饮亦已醉。向来不信说天公，后世知音应有采。
杂咏
陆游（宋代）

女郎花树新移种，官长梅园亦探租。
作尽人间儿戏事，谁知空橐一钱无？
次韵答学者四首
陈师道（宋代）

黄尘投老得何郎，准拟明年共我长。
熏沐不为杯酒污，飞扬未许老夫量。
和姜尧章桂花裙字韵
敖陶孙（宋代）

红紫有偏尚，桂花总宜人。
蜡雪明孤斟，绛雪娇小颦。
可怜爱花人。两屐穿秋云。
怀人小山作，寄愁中书君。
向来鹫岭时，政坐书檄嗔。
月中落桂子，习气知几尘。
潘郎桃李姿，颇亦尊所闻。
提携风露前，缕衣深绀裙。
访王秋史先生故居
岳赓廷（清代）

二十四泉上，诗人旧掩扉。遗踪何处问，黄叶一林飞。

狐兔窜荒墅，蓬蒿掩坏矶。百年今若此，边李故应微。
得宝歌
不详（唐代）

得宝耶，弘农耶。弘农耶，得宝耶。
次韵张秀才
陈造（宋代）

风前病眼如挟沙，萧萧两鬓吹苍华。
翩然一马度平楚，时见碧溜浮梅花。
胡蝶蘧恐非梦，乾鹊角角营其家。
哦君新诗念乡国，雁字一行天际斜。
春暮思平泉杂咏二十首
李德裕（唐代）

台岭生奇树，佳名世未知。纤纤疑大菊，落落是松枝。

照日含金晰，笼烟淡翠滋。勿言人去晚，犹有岁寒期。
早作
裘万顷（宋代）

炉香清晓坐书帷，竹拥藤床日到迟。
自赋短章还自笑，不知颜闵有何诗。
和圆机佳作
晁说之（宋代）

官憎诗过好，人亦忌才多。
君子自如此，伊人其奈何。
单裘千日醉，短发百年歌。
谩纳新愁泪，终惭带女萝。
义上人归自武林戏作四偈
刘应时（宋代）

十载江湖寄此身，足香惯踏软红尘。
梦回一笑知何有，稳卧家山寂寞滨。
郑侍郎挽词 其一
刘攽（宋代）

置驿无留客，名卿拟上公。应惟泣遗爱，竞欲颂宽中。

赐履灵台隔，开阡梦泽空。秋音送归旐，依约认樵风。
云庄耕者
李流谦（宋代）

莘野乐尧舜，谷口岂真卿。
自是不可掩，区区非近名。
早秋山中作
李山甫（唐代）

谁到山中语，雨馀风气秋。烟岚出涧底，瀑布落床头。

至道亦非远，僻诗须苦求。千峰有嘉景，拄杖独巡游。
送升之
刘敞（宋代）

谏官上耳目，河北今股肱。出处谁与并，功名方见称。

钩陈虚侍从，天路逼飞腾。急病忍濡足，忧民先饮冰。

万人瞻使表，百县慑风棱。雅意本朝在，规摹方面凭。

寒荄待暖律，狡兔避秋鹰。慷慨都亭语，无嫌力未能。
罗浮
郑康佐（宋代）

泰华端培塿，罗浮霄汉邻。俯视云烟飞，冠盖摩星辰。

凝神想至道，窈窕难具陈。未究访安期，伫立空逡巡。
送王云裳大令去任，即次留别诗韵
章钟岳（清代）

我惜良有司，一朝解组去。临行张别筵，欲饮无欢趣。

忆自经兵燹，百废俱未举。譬如皮不存，焉能使毛傅。

及公绾县符，疮痍犹蔽路。公谓谋休养，水利必兼顾。

若夫害马者，去之任毁誉。求治不宜急，急其所当务。

愧我疏野性，夙未通情愫。昨始识荆州，茅塞得新悟。

今读先生诗，冲淡涤尘虑。为语诸同盟，什袭珍斯著。
元夕郡巾招观灯不赴
薛蕙（明代）

遥闻郡阁夜张灯，走马来看病未能。坐失繁华春可惜，转添衰惫老堪憎。

风流那比高门客，寂寞翻如苦行僧。欲写诗篇酬节序，短檠垂灭砚生冰。
寄孙学长孝思
曾丰（宋代）

短檠方册不增穷，穷到无锥文字工。
与我心同如印印，使人意快似风风。
江山信笔机之熟，天地忘怀气所充。
耆旧录中书隐德，其他无以易庞公。
卜算子 夏晚
王贞仪（清代）

雨后晚凉多，衫葛含风细。小摘庭前茉莉花，弱缕穿连蒂。

团扇叶芭蕉，闲坐荷花砌。剥取池荷带湿看，莲子生还未。
戊辰二月六日作
林希逸（宋代）

事随时去似飞澜，具眼应须以道观。汤武交争棋里见，唐虞气象瑟中看。

寄情物外吟差乐，回首尘间意久阑。多一月春还过半，先生随分老溪干。
送钱齐玥倅苏州二首
蔡肇（宋代）

一尉东南屈指中，雍容车骑旧儿童。
郎君扇枕家中晚，侍史焚香省户空。
十里浮梁晴卧蝀，一江春水净磨铜。
三年官满东吴去，为具扁舟破浪风。
平江守祷晴即应时近元夕矣寄呈五绝句
仲并（宋代）

东风吹断雨如绳，一夜仍开曲沼冰。
便试元宵强半月，孰知天意欲催灯。
子进子仪过予山居子进有诗次韵呈子进兄弟二首 其一
赵蕃（宋代）

蓬麻成蔽蔚，邻曲断经过。茶供同桑苧，香闻共补陀。

寒蒲空有节，古井久无波。尚病留馀习，诗成索细哦。
宁宗郊前朝献景灵宫二十四首
真宗（宋代）

[姑洗为羽]虹旌蜺旄，莺旗羽盖。
星枢扶轮，月御叶术。
灵至阴阴，灵般裔裔。
来格来乡，福流万世。
潇湘八景 其四 江天暮雪
周密（宋代）

雁吹断字沙草黄，奇寒栗栗吹连樯。蓑翁晚归绝空阔，雨花零乱春茫茫。

白天四垂楚山老，薄暮琼瑶失洲岛。燎衣闭户且醉眠，谁肯扁舟访安道。
依韵奉和经略司徒侍中清明兴庆池上之作
强至（宋代）

后骑前驺拂晓晴，风光初转绣旗明。
功名上相班春乐，谈笑西戎计日平。
烟际飞禽屏上见，水边游妓鉴中行。
劝公急趁花时醉，宰席犹虚主意倾。
忆李文正公次崔世兴符台韵 其二
顾清（明代）

又见青山雪后童，神游何处蹑星虹。无金可铸春风象，有笔难星化雨功。

洛社衣冠觞咏里，孔庭诗礼笑言中。追寻不觉成今古，犹对遗编望小同。
奉陪舅丈秘书彦平主簿兄游慧聚终日小饮上方待月再历妙峰诸胜处用前人韵得二诗是日尝微雨作 其二
仲并（宋代）

迎宵山吐月，不受寸云吞。看影筛林杪，移尊藉石根。

参差明梵刹，一二数烟村。高处僧眠未，携筇试打门。
晓行
黎绍诜（明代）

开窗乘晓望，四野静无霞。一片随流水，千枝滴露花。

鸡声闻远岸，人语是谁家。为报趋程者，孳孳路莫赊。
偕张方伯樵野琴台秋禊 其一
黄良辉（清代）

银潢界西隅，逸踪袭二七。穆若眄昌辰，祓絜将阶吉。

翠漪绰奇态，雕云绚天质。哲牧喟萧序，簿领劳丹乙。

迢递琴台期，夙翰召灵匹。造櫩琼裾翔，中座组佩溢。

雪藕羞轻丝，冰菱荐文实。桂醑既射越，兰蒸复沤苾。

凉苔雨逾滋，寒花晚更密。拘解疏属年，趣协沧洲日。

游盘惜晷遽，欢浃忘景毕。何事拊牙徽，水木自明瑟。
杜侍郎挽词三首
陈师道（宋代）

身去风流在，人难玉石分。
平生才一见，治行已多闻。
更觉知音少，还修地下文。
他年九原泪，仍是两冯君。
题白龙洞三首
赵蕃（宋代）

俞君昔行倦，曾此见留题。
丘壑胸中具，烟云笔下跻。
如闻在干越，复道走江西。
使我登临处，依依独杖藜。
谢惠三贤文集三首
张明中（宋代）

璧水还多士，文锋岂易戡。
积分升以内，优占斗维南。
天府荣登四，人材况有三。
秀钟蕞尔地，如许富奇男。
无题二十六首选十 其八
夏曾佑（清代）

帝子采云归净土，麦加文石镇欧东。两家悬谶昭千祀，一样低头待六龙。
氐州第一 泥涂困惫，道旁金山寺僧庐甚洁，因就宿焉。寺在赵州南二十里
周之琦（清代）

斜日山衔，高岸路阻，愁看涨潦千顷。暮色冥迷，修途困顿，争得羸骖再整。

弹指青莲，乍现出、招提幽境。远客心孤，虚寮夜寂，妙香凄冷。

对语枯禅浑未省。梵吟外、自寻清咏。细字银笺，秋灯剪处，说倦游萍梗。

卷罗云、窗送晓，沾泥絮、依然不定。壁上重题，任长留、空花小影。
偈
释希明（宋代）

林叶纷纷落，乾坤报早秋。分明西祖意，何用更驰求。
句
释希昼（宋代）

剑月啼猿苦，江沙濯锦寒。
杂兴三首 其一
白居易（唐代）

楚王多内宠，倾国选嫔妃。又爱从禽乐，驰骋每相随。

锦韝臂花隼，罗袂控金羁。遂习宫中女，皆如马上儿。

色禽合为荒，刑政两已衰。云梦春仍猎，章华夜不归。

东风二月天，春雁正离离。美人挟银镝，一发叠双飞。

飞鸿惊断行，敛翅避蛾眉。君王顾之笑，弓箭生光辉。

回眸语君曰，昔闻庄王时。有一愚夫人，其名曰樊姬。

不有此游乐，三载断鲜肥。
次韵杨廷秀左司见赠
张镃（宋代）

愿得诚斋句，铭心祗旧尝。
一朝三昧手，五字百船香。
弦绝今何苦，衣传拟自强。
草玄非近效，举世漫匆忙。
题净居院
李覯（宋代）

寺门幽独停江城，江水清含地气清。
司岸楼台人醉死，绕阶松竹夏寒生。
路经桥远尘难过，僧占闲多俗不争。
唯有行吟憔悴客，这回须去濯长缨。
古邕州忽见故人龚谦之赠之归潮阳
湛若水（明代）

人生如浮云，散在天一涯。天涯又飘泊，浩荡成离披。

风吹一朝合，聚会岂有期。闲云不出山，奇鱼不离溪。

行矣归毋迟，春山多紫芝。
【双调】枳郎儿
柴野愚（元代）

访仙家，访仙家，远远入烟霞。汲水新烹阳羡茶。瑶琴弹罢，看满园金粉落
松花。
和张器先十绝
杨万里（宋代）

谁云涸辙困波臣？合脱青鞋立缙绅。
寄与有司高著眼，後来文格待渠新。
送客至西湖
李复（宋代）

湖亭独往客初归，春去春来尽不知。
新竹出梢才放箨，断蒲经雨别生枝。
山寒藏雪生云湿，风送飞鸥过水迟。
却笑偷閒得忙事，自寻邻叟问钩丝。
同李司直诸公暑夜南馀
皇甫冉（唐代）

何处多明月，津亭暑夜深。烟霞不可望，云树更沈沈。

好是吴中隐，仍为洛下吟。微官朝复夕，牵强亦何心。
山路松声图
唐寅（明代）

女几山前野路横，松声偏解合泉声。试从静里闲倾耳，便觉冲然道气生。
秋日崤沔道中
薛瑄（明代）

匹马重经旧路岐，西风萧瑟晚秋时。山川阅世无今古，花草娱秋有盛衰。

几道泉鸣幽涧石，两崖蝉响夕阳枝。秪应词客偏多感，处处秋光首首诗。
点绛唇·闻说修行
尹志平（元代）

闻说修行，千差万别难依据。真空路。何人得趣。撒手堪归去。行积无边，功要三千数。心开悟。逍遥云步。应过天仙举。
许深父母挽诗
薛季宣（宋代）

载德称贤母，宜家启令郎。背萱伤蚤谢，蟾桂籍流芳。

负米思何报，啼狶教叵忘。一篇胜得第，应喜赛钱塘。
池上作（西溪、南潭，皆池中胜地也）
白居易（唐代）

西溪风生竹森森，南潭萍开水沈沈。丛翠万竿湘岸色，

空碧一泊松江心。浦派萦回误远近，桥岛向背迷窥临。

澄澜方丈若万顷，倒影咫尺如千寻。泛然独游邈然坐，

坐念行心思古今。菟裘不闻有泉沼，西河亦恐无云林。

岂如白翁退老地，树高竹密池塘深。华亭双鹤白矫矫，

太湖四石青岑岑。眼前尽日更无客，膝上此时唯有琴。

洛阳冠盖自相索，谁肯来此同抽簪。
渡钱塘江
吴芾（宋代）

万顷烟波一叶轻，风来枕上觉凉生。
我行触热浑无奈，却喜身心得顿清。
乌龙雪
陆游（宋代）

乌龙如真龙，妥尾卧江碛；时时登楼望，爪尾略可识。
今朝事大异，千嶂忽如失。
遥知重云外，已有雪数尺。
颇念采薇人，清坐焉得食？裹饭欲问之，矫首空峭壁。
念昔故山时，僵卧风雪夕，静闻长松折，声若裂巨石，天晴视岩涧，鸟兽死如积。
清梦不可寻，抚楯三太息。
庭菊
张耒（宋代）

穷秋惨无姿，向荣尽枯稿。
可怜中庭菊，灼灼颜色好。
岂无风霜苦，所守良自保。
清商振驱除，尔独傲百草。
煌煌中央色，严丽谢浮姣。
山家有薄酒，为尔数倾倒。
尝闻仙人术，采饵庶难老。
呼童扫药斋，迟尔寒英捣。
郑仲理送行六首
赵蕃（宋代）

溪山廓廓眼增明，鸥鹭依依旧有盟。
所恨登高临赋处，却嗟我友不同行。
和元衡送牡丹
胡寅（宋代）

春工知君亦好奇，倚槛山丹开压枝。
山城何人识国艳，中州对此称花时。
新诗秀色摇京洛，词锋生使侵疆拓。
金明钓赏思见之，贡花驿使来莫迟。
梅花
郑会（宋代）

江梅欲雪树槎牙，雪片飘零梅片斜。半有和风到窗纸，不知是雪是梅花。
咄咄行
孙一元（明代）

太白山人愁咄咄，洒泪盈把眼见骨。夜深按剑灯荧荧，出门万里天突兀。

长江老龙作人语，荧惑正照江之浒。短衣蒯缑节士歌，破屋阴风动环堵。

蜀之剑阁国西门，䝟貐久据扬风尘。竖儒几年秉旄节，民命视同鼎中鳞。

忆昔孝皇养士恩，银章朱绂出入尊。白头至今坐通籍，急难谁肯排天阍。

呜呼此事难再举，君臣大义从斯𢾖。回首欲投烟雾深，钓竿独抱沧溟去。
念奴娇（次韵）
韩元吉（宋代）

春来离思，正楼台灯火、香凝金戟。扬子江头嘶骑拥，杨柳花飞留客。枚乘声名，谪仙风韵，更赋长相忆。酒阑相顾，起看月堕寒壁。

尊前谁唱新词，平林真有恨、寒烟如织。燕雁横空梅蕊乱，醉里隔江闻笛。白发逢春，湖山好在，一笑千金直。待君归诏，买船重话畴昔。
钗头凤 赛社
宗婉（清代）

炉烟绕。香风到。满街锦绣光相耀。佳人在。红楼畔。

彩旗过也，侍儿低唤。看。看。看。

邻姬道。今年好。香车宝马知多少。天将晚。游人返。

夕阳西下，画帘闲捲。散。散。散。
天仙子·燕语莺啼三月半
佚名（五代）

燕语莺啼三月半，烟蘸柳条金线乱。五陵原上有仙娥，携歌扇，香烂漫，留住九华云一片。
犀玉满头花满面，负妾一双偷泪眼。泪珠若得似真珠，拈不散，知何限，串向红丝点百万。
次韵昌甫 其七
韩淲（宋代）

秋风过秋雨，眇眇正愁予。望断嗟何寄，吟成懒自书。

齿摇诚有数，鬓秃恐无馀。几载章泉水，山深只晏如。
北僧行脚而携诸名士卷乞诗因赠之
王世贞（明代）

参方一钵信心行，祗为诗编锡不轻。时至世尊须乞食，古来菩萨也求名。

新怜江左多贫里，旧诧燕中有化城。千品莲花随事诵，劝师须是断无明。
题刘君济青山白云图
张以宁（明代）

野性夙所欣，青山无垢氛。
落花一夜雨，幽树满川云。
鹿迹闲行见，松香独坐闻。
殷勤招白鸐，予亦离人群。
偈颂三首
释了朴（宋代）

酷暑如焚不易禁，炎炎赫赫欲流金。
夜明帘外无人到，灵木超然转绿阴。
商州
李涉（唐代）

宫址蔓生草，洞门低枕泉。废兴人目击，何处是神仙？
题山果幽禽
徐贲（元代）

秋果垂垂压树低，一枝斜出覆荒溪。幸无童竖来樵摘，容得山中野鸟栖。
咏檐前竹诗
沈约（南北朝）

萌开箨已垂。
结叶始成枝。
繁荫上蓊茸。
促节下离离。
风动露滴沥。
月照影参差。
得生君户牖。
不愿夹华池。
偶江
张侃（宋代）

事业从教下泷舠，一年窃禄在江皋。腥污砧几憎蝇赋，爱护文江却鼠刀。

风约浮萍云叠岫，日藏老桧雨翻涛。深惭无补公家事，只愿年丰弓载櫜。
赠尹巽斋易数
何梦桂（宋代）

万有滋荄隐混蒙，谁开玄竅洩神工。
易经四圣羲周孔，数贯三天先后中。
执筴不须谈管辂，太玄休复问扬雄。
只今风起从何入，知得风来是巽翁。
游樵岚
李明（宋代）

禅林昼静宝坊新，花木阴深别样看。
不是红尘飞不到，只因无处着红尘。
陈景公挽词 其二
王十朋（宋代）

先子于公分颇深，晚年出处恨商参。虽脩北海通家好，未遂香山会老心。

尽道吉人俱未艾，谁知凶讣遽相寻。三年落尽思亲泪，今日登门又满襟。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其七
刘一止（宋代）

胡儿驱马意何忙，淮海暄风炫日光。心折关河归不得，而今底处是家乡。
熙宁祀皇地祇十二首 其十 亚、终献用《仪安》。
郊庙朝会歌辞（宋代）

折俎在笾，胾羹在豆。何以酌之，酒醴是侑。何以锡之，贻尔眉寿。

何以格之，永尔康阜。
次韵史宰贺受荐
徐鹿卿（宋代）

玉立青规照眼新，封侯端合踵平津。公车久满三千牍，属国犹淹十九春。

一睹雉驯知善政，双飞鹗荐爨陈人。焦桐会有知音在，未必终为爨下薪。
闰三月晦日荻港舟中
何吾驺（明代）

渺渺长乘一叶船，风生便系荻花边。从多一月还春暮，销得明朝又夏天。

作客可堪山夜雨，呼醪拚醉杖头钱。愁心送尽年华去，屈指生平但惘然。
句
曹筠（宋代）

浩浩秦淮千万顷，好将余浪到滩头。
赠广信医博士陈云泉
艾性夫（元代）

见说云泉深又深，定知巢入梅棠林。
君医尚副穷时愿，吾道全孤壮岁心。
药笼有方玄白发，苋肠无分服黄金。
近来觅得安身法，诸老先生夜气箴。
及第后读书院咏物十首上礼部李侍郎 錀匙
樊铸（唐代）

开物务便成，通幽自有程。退藏缘遇暗，入用为逢明。

契理关潜受，知机力不争。赖因相启发，遂得振金声。
杨尚书生日
魏了翁（宋代）

几许中和酿此身，秋曲江上玉精神。
性姿无忤水行地，富贵有精花得春。
閒处消摇欣佚老，会朝魁艾正须人。
绝知云滃龙渊湿，莫倚晴江把钓缗。
次韵梁跂道游苑氏园 其二
王安中（宋代）

渊明归侣独庞通，坐客何人对孔融。莺燕不惊贤者乐，蕙兰争孔快哉风。

斑衣人在飘香外，彩笔诗成徒步中。和语不工缘窘陋，腐儒家巷草蒙戎。
江头送赵教即席同赋
刘过（宋代）

东州二三子，相送黄鹤矶。
渭北烟树合，江南春水肥。
波宽鱼意足，沙浅乌痕微。
我亦欲东去，斜风雨湿衣。
寄谢汤司谏二首 其一
赵蕃（宋代）

十往九不报，好辞开几番。誇张示朋友，问讯异寒温。

岂必待倾盖，何时真扫门。绝胜东阁下，布粟对公孙。
新安江上寄处士
孟云卿（唐代）

深潭与浅滩，万转出新安。人远禽鱼静，山空水木寒。

啸起青蘋末，吟瞩白云端。即事遂幽赏，何必挂儒冠。
临平湖
顾况（唐代）

采藕平湖上，藕泥封藕节。船影入荷香，莫冲莲柄折。
女贞木新乐府
王松（宋代）

呜呼！王道闺门始，古来贞孝肃人纪。君不见，前明朱家一女子，终身不嫁垂青史。

朱家有女名妙华，自恨不能反哺如雏鸦；年笄齿绮容朝霞，母曰：女子生而愿为之有家。

女曰：不然，吾全吾天。笑指庭中女贞木，鲁女琴操吾能读；

割肌截发誓终养，长奉晨昏代兄长。新竹之山何幽幽，新竹之水何油油！

郑家有女名慧修，呜呼！妙华誓矣谁与俦？通德者门、北郭者园，长斋绣佛，福我椿萱！

闽南千里，雪峰仰止；生抱佛根悟佛理。以谪降生、以园寂死，拈花一别笑而已。

昙花刹那，奈椿萱何！上有重闱，魂兮安归？此去骖鸾伴王母，身在西天名不朽。
和彦冲
胡寅（宋代）

诗腑五字城，酒肠九摧湾。
兴来摧高坚，觞至输潺湲。
眷此山涧摧，素缁邀畿寰。
人境俱寄陶，陋巷同乐颜。
新黍酿初熟，小槽泣微潜。
仅堪代汤茗，敢望颓玉山。
独余要眇音，超然难追攀。
所赖见宽假，悲呜三日閒。
清风又吹句，玉佩峥瑶环。
使我发深省，迷芜自除删。
得意言语外，放怀天地间，
人生贵知心，原言长往还。
拙颂奉别知事颐首兼云堂诸禅众
释净如（宋代）

七年林下冷相依，自愧铅刀利同微。聚散莫云千里远，轮天一月共同晖。
御史台柏下有丛竹久荒杂殿中刘中叟洗之监察孙君孚有诗知杂事刘某次韵
刘挚（宋代）

老柏寒昂藏，丛筱下纷列。未须论晦明，均敢犯霜雪。

尘埃深蔽埋，芜蔓困笼结。槁悴屈子容，饥癯伯夷节。

殿中秉高义，利刃勇分别。病谷除蒿稂，蚀月救吞齧。

还君岁寒姿，清风自交彻。念昔绕荒栏，三叹生慕悦。

重来十五年，笑我壮心折。幽怀耿相对，欲语不得说。
山塘夜泊
沈大成（清代）

信宿山塘泊，紞如更鼓沈。月光临水动，镫影隔林深。

独夜何能醉，羁人祇费吟。游船归络绎，迢递管弦音。
过杜北山老友旧居
顾逢（宋代）

曲院犹存破屋斜，北山老子旧诗家。
往来多少人惆怅，只见山茶一树花。
宜春郡城闻猿
崔江（唐代）

怨抱霜枝向月啼，数声清绕郡城低。

那堪日夜有云雨，便似巫山与建溪。
和刘守林宗喜晴二首 其一
孙觌（宋代）

禾头生耳釜生鱼，去马来牛迥不殊。飓势驱云千嶂合，雷公载雨百车输。

长堤一决无完块，高树纷披有积苏。赖有娲皇补天手，一时争诵鲁真儒。
西江晚泊
赵嘏（唐代）

茫茫霭霭失西东，柳浦桑村处处同。

戍鼓一声帆影尽，水禽飞起夕阳中。
悲秋
陆游（宋代）

一抛蓑笠雪溪舟，八载梁州复益州。
才破繁华海棠梦，又惊摇落井梧秋。
晓班无复趋行殿，晚境惟思老寝丘。
病肺经旬疏酒盏，愁来惟是上南楼。
苏幕遮 鸣鹤馀音卷四之
马钰（金朝）

下丹田，明仙道。有个牛儿，不吃寻常草。玉液华池滋味好。白雪黄芽，喂得牛儿饱。金龙头，银缠缴。莹洁无尘，遍地如雪罩。摆尾摇头啖声叫。过海穿江，直上蓬莱岛。
沁园春·漫浪江头
李曾伯（宋代）

漫浪江头，三听秋砧，一登故台。望烟芜莽苍，令人目断，风樯掀望，何日眉开。把酒新亭，围棋别墅，老气当时何壮哉。江东事，百年无恙，全是时才。纷然竞付轻埃。还水绕赏心东向淮。叹阿奴侪悲，因人碌碌，乃翁材略，馀地恢恢。凤阙天高，鹭洲潮落，约取白鸥归去来。阑干外，英雄陈迹，一醁琼杯。
闻市中遗火殆尽 其一
邹浩（宋代）

市井才如一小虚，更堪回禄扫成墟。从今匕箸知何有，百煎江流瀹野蔬。
羊头山谣
佚名（唐代）

羊头山北作朝堂。
落梅二首
陆游（宋代）

雪虐风饕愈凛然，花中气节最高坚。
过时自会飘零去，耻向东高更乞怜。

醉折残梅一两枝，不妨桃李自逢时。
向来冰雪凝严地，力斡春回竟是谁？
送李崧老归闽二首 其二
张栻（宋代）

公事妨开卷，遐征念索居。能来数月款，端为百忧纾。

师友洛川上，人才元祐初。归来有新益，不惜几行书。
闻李帅逐寇复州治
胡天游(元)（元代）

西南佳气清如水，一骑星驰传好语。
陇西将军天下奇，夜半杀贼收城池。
我城周遭闯贼垒，将军飞入储胥里。
城中妖血渺长衢，帐底渠魁睡犹美。
将军掩袭信有功，人物自是南州雄。
惜哉士卒多苦暴，弱肉强食鸱鸮同。
君不见往昔经过清我野，老稚逢之无脱者。
至今妇女堕戎行，闾里萧条泣鳏寡。
呜呼贼退将军留，老夫忧虞犹未休。
寄杨应之
张耒（宋代）

应之蹉跎三十九，犹著青衫困尘垢。高才逸气老益奇，我每事之安敢友。

逢时则驾子何患，有才未用谁之丑。暴得从来失常速，徐驱未用鞭其后。

扫除万事付之命，收拾至乐归之酒。闻公颇以饮自名，我亦抗衡能至斗。

京师常恨酒不足，贫旅仅得糊其口。乃知一饮尚间关，功垂万古知难偶。

百年痛饮乃良图，安用金朱裹枯朽。我生自断计已决，君亦我徒能尔否。

扬眉鼠子事轻肥，眨眼小儿夸谨厚。须防仰嚇忌鹓雏，更虑致魇逢刍狗。

独醒不若餔其糟，群犬犹须避而走。遭刑每笑嵇叔夜，得计须师彭泽叟。

我官古邑洛之阳，间有山川亦奇秀。行当酿秫从子游，更以新诗相献侑。
颂古
释慧空（宋代）

灵云失脚，玄沙落堑，
三十年冰河发焰。
长夏自慰
郭之奇（明代）

且休长铗遂求车，不用多疑苦卜居。玩易终难思过半，歌骚偏使恨留馀。

阁中玄草刬奇字，堂下轮人笑粕书。闭户焚香经岁月，春云冬雪两销除。
雨中有怀王达善胡子嘉舒仲㶷赵伯庸暨张观海杨玄同二高士 其一
唐桂芳（明代）

相逢何草草，相别太匆匆。世路东西异，羁怀彼此同。

才推三语掾，字学九成宫。今夜钟山雨，还听静打篷。
夏日即事
田锡（宋代）

王师犹未下全吴，何日封章贺献俘。
正是郁蒸生瘴{上疒下虐}，可堪水潦满江湖。
威宣铁轴千艘盛，势撼金陵一垒孤。
羁客无能为筹略，闲消白日覆棋图。
烝然来思
王安石（宋代）

念我独兮，亦莫我顾。
烝然来思，程伯休父。
我有旨酒，尔殽伊脯。
酌言酬之，式歌且舞。
不留不处，适彼乐土。
言秣其马，率西水浒。
有客宿宿，于时语语。
山有桥松江有渚，式遄其归不我与。
作此好歌，倡予和女。
张翁止宿
胡在恪（清代）

檐云叆叇倚江边，篱菊萧疏暮柳前。汉上抱来空有瓮，成都卜柳并无钱。

榻悬客梦生残月，酒醒乡关隔晓天。莫道一廛犹小隐，青羊相忆计何年。
洞仙歌·三年锦里
京镗（宋代）

三年锦里，见重阳药市。车马喧阗管弦沸。笑篱边孤寂，台上疏阗，争得似，此日西南都会。痴儿官事了，乐与民同，况值高秋好天气。□不羞华发，不照衰颜，聊满插、黄花一醉。道物外、高人有时来，问混杂龙蛇，个中谁是。
送耕存大参使日本 其一
陈深（宋代）

东隅久不庭，抗疏出忠诚。不惮殊方使，期休四海兵。

长虹贯日白，巨鹢压波清。笑下扶桑国，归来致泰平。
游风穴
刘才邵（宋代）

清晓意不惬，驱车向城东。行行历溪谷，遂到青莲宫。

古塔跨虚碧，长桥卧晴虹。水落见溪骨，云开露秋容。

疏竹摇晚翠，寒花缀幽丛。访古但丘壑，令人气填胸。

登览未觉久，山遮半轮红。白烟生汝水，横空正濛濛。

缅怀道化盛，山高水无穷。坐令千万世，矫首希高踪。

浙江黄面子，应纤开禅宗。妙哉铁牛机，谁敢当其锋。

杖林山下竹依旧，金沙滩头人已空。可怜高坐寂寥久，萧萧古木号悲风。
夜四鼓城隍庙合祭群神
于谦（明代）

银烛金炉布庙廷，光辉照夜夺繁星。共祈霖雨苏群品，普愿天符命六丁。

造化无私应洞鉴，鬼神有耳亦同听。虚空陡觉浓云布，更喜飙轮即渐停。
送河南皇甫少尹赴绛州
刘禹锡（唐代）

祖帐临周道，前旌指晋城。午桥群吏散，亥字老人迎。

诗酒同行乐，别离方见情。从此洛阳社，吟咏属书生。
复周都宪公仪三首 其三
孙绪（明代）

客从远方来，涂穷三痛哭。不逢吐哺人，浮生空仆仆。

送客出前途，多岐眩心目。秋风吹转蓬，夕阳在高木。

粲粲东篱花，摵摵前溪竹。山田故无恙，短犁称黄犊。
嵩山小儿吟
佚名（唐代）

我本长生深山内，更何入他不二门。

争如访取旧时伴，休更朝夕劳神魂。
仲弟年满五十且新居落成诗以庆之
罗钦顺（明代）

新构连云起，华筵匝地开。晴光鲜户牖，秋色净樽罍。

蔼蔼衣冠集，纷纷燕雀来。芝兰随日长，茀禄自天培。

知命希宣父，娱亲学老莱。远山明有望，深径寂无媒。

棋响林花落，诗成鹤梦回。钩帘通野气，闭阁理书堆。

琬琰崇家乘，丝纶宝圣裁。百年方半历，众美似兼该。

晚漱泉飞玉，朝餐菜截薹。私怀真自惬，王命恐相催。

筋力吾衰矣，猷为子壮哉。幸逢更化日，应展济川才。

寿儗冈陵并，名期竹帛陪。短童惭善祷，为报谢琼瑰。
太师魏国史公挽歌词五首 其四
陆游（宋代）

旧弼初收召，惟公力赞扬。都亭移供帐，全魏彻封疆。

大度宁猜阻，群言自中伤。拳拳虚左意，犹可质穹苍。
言怀
陆游（宋代）

兰碎作香尘，竹裂成直纹，炎火炽昆冈，美玉不受焚。
孤生抱寸志，流离敢忘君。
酿桂餐菊英，洁斋三沐熏，孰云九关远，精意当彻闻。
捐躯诚有地，贾勇先三军。
不然齎恨死，犹冀扬清芬。
愿乞一棺地，葬近要离坟。
雪中入国门寄令德三首 其一
陈渊（宋代）

纷纷轻薄欲谁从，爱子从来臭味同。千里远来应念我，速须鞭马要从容。
风
薛涛（唐代）

猎蕙微风远，飘弦唳一声。林梢鸣淅沥，松径夜凄清。
送金少卿副使归新罗
张籍（唐代）

云岛茫茫天畔微，向东万里一帆飞。久为侍子承恩重，

今佐使帆衔命归。通海便应将国信，到家犹自著朝衣。

从前此去人无数，光彩如君定是稀。
吴傅朋送惠山泉两瓶并所书石刻
曾几（宋代）

锡谷寒泉双玉瓶，故人捐惠意非轻。
疾风骤雨汤声作，淡月疏星茗事成。
新岁头纲须击拂，旧时水递费经营。
银鉤虿尾增奇丽，并得晴窗两眼明。
漫兴九首
方回（元代）

索果娇儿怒，胹羹老仆顽。
欲嗔仍复笑，掩卷看南山。
牧庵简庵师三人共轴赞
释慧开（宋代）

谩说降龙伏虎，从夸对御谈禅。
莫怪无门担板，佛来也吃粗拳。
衡山道中遇雪四首
赵蕃（宋代）

骤落真成点缀，旋风已复模糊。
莫拟丹青图画，且看造物工夫。
茅屋
释文珦（宋代）

道人不出山，偃卧一茅屋。独有南山云，时到檐前宿。
见筼窗先生
车若水（宋代）

关扃守残经，坐几刓无漆。
风惊雨劫破窗寒，猛心直矢圣贤室。
雨蝇眩光弹夜纸，一膜不透千千里。
帢帻檠奎照屋明，中津弗截衣带水。
敦彝久掩生深尘，大启户牖来无人。
眼中孺子差可语，可语不语悔千古。
送赵吏部
释善珍（宋代）

薏苡不类珠，疑似多谤伤。
恭惟大雅姿，南物不入囊。
铃斋一片石，历劫难赞扬。
常恐难林客，夜半惊虹光。
鹧鸪天
侯置（宋代）

蜀锦吴绫剪染成。东皇花令一番新。风帘不碍寻巢燕，雨叶偏禁斗草人。

非病酒，不关春。恨如芳草思连云。西楼角畔双桃树，几许浓苞等露匀。
同赏梨花
韩琦（宋代）

兴福梨珍号素封，千株花发此欣逢。风开笑脸轻桃艳，雨带啼痕自玉容。

蝶舞只疑残靥坠，月明唯觉异香浓。寻春已恨来伤晚，莫厌频挥潋滟钟。
拜相第五十五
文天祥（宋代）

我来属时危，朝野色枯槁。
倚君金华省，不在相逢早。
放言五首·其四
白居易（唐代）

谁家宅第成还破，何处亲宾哭复歌？
昨日屋头堪炙手，今朝门外好张罗。
北邙未省留闲地，东海何曾有定波。
莫笑贱贫夸富贵，共成枯骨两如何？
颂
释印肃（宋代）

一句当天正信希，欲谈词丧懒投机。
高峰既远休寻访，不惜眉毛为发挥。
挽楼文昌母安康太夫人汪氏
孙应时（宋代）

积庆源流远，娠贤社稷光。
斯文今北斗，举代一文昌。
象服山河寿，斑衣日月长。
生刍此时事，四海为悲凉。
牛庵后古松五株
方岳（宋代）

山中老子一间屋，屋后秦人五大夫。
丘壑得专閒日月，衣冠甚伟古眉须。
计今当是百年物，着我添成六老图。
已有茯苓巢可俯，待烹石鼎疗诗癯。
杂诗 其七
李复（宋代）

万物忘我难，圣人出同忧。女娲断鳌足，轩辕殛蚩尤。

禹命洪水断，稷播百谷修。元德与天通，珍符告帝休。

起皆不得已，本非功业谋。应龙潜深渊，睢盱寒水秋。

乘时御风雷，雨施化形流。体异灵气同，默契神变求。
杂曲歌辞 春江曲
郭震（唐代）

江水春沈沈，上有双竹林。竹叶坏水色，郎亦坏人心。
书琴坛
赵抃（宋代）

制动必原静，治人先正心。风乎昼坛上，退食鸣瑶琴。
和公相晓出中都父道门韵
唐之淳（明代）

太微连甲第，黄道接天居。月柝收更罢，星轺发轫初。

鞭声喧野收，旗影照村墟。欲出怀调膳，言归畏简书。

宠光朝奏毕，物色苦吟馀。自笑从公后，烟波负老渔。
襄王不许请隧
佚名（先秦）

晋文公既定襄王于郏，王劳之以地，辞，请隧焉。王弗许，曰：“昔我先王之有天下也，规方千里，以为甸服，以供上帝山川百神之祀，以备百姓兆民之用，以待不庭、不虞之患。其馀，以均分公、侯、伯、子、男，使各有宁宇，以顺及天地，无逢其灾害。先王岂有赖焉？内官不过九御，外官不过九品，足以供给神祇而已，岂敢厌纵其耳目心腹，以乱百度？亦唯是死生之服物采章，以临长百姓而轻重布之，王何异之有？”

“今天降祸灾於周室，余一人仅亦守府，又不佞以勤叔父，而班先王之大物以赏私德，其叔父实应且憎，以非余一人，余一人岂敢有爱也？先民有言曰：‘改玉改行。’叔父若能光裕大德，更姓改物，以创制天下，自显庸也，而缩取备物，以镇抚百姓，余一人其流辟於裔土，何辞之有与？若犹是姬姓也，尚将列为公侯，以复先王之职，大物其未可改也。叔父其茂昭明德，物将自至，余何敢以私劳变前之大章，以忝天下，其若先王与百姓何？何政令之为也？若不然，叔父有地而隧焉，余安能知之？”

文公遂不敢请，受地而还。
【双调】百字折桂令
白贲（元代）

敝裘尘土压征鞍，鞭丝倦袅芦花。弓剑萧萧，一径入烟霞。

动羁怀、西风木叶，秋水蒹葭。千点万点，老树昏鸦。

三行两行，写长空哑哑，雁落平沙。曲岸西边，近水湾、渔网纶竿钓槎。

断桥东壁，傍溪山、竹篱茅舍人家。满山满谷，红叶黄花。

正是凄凉时候，离人又在天涯。
三月旦日出游
陆文圭（元代）

季春已一日，寒气独袭人。
斋中偷小暇，陌上追馀春。
金华古精庐，几劫化微尘。
入门何所见，修竹出墙邻。
迤北过崇明，殿阁何嶙峋。
山房闲不启，俗客来辄嗔。
徐归偃藤床，息我定力均。
残书了一卷，古意含酸辛。
山芽聊止渴，起瀹石泉新。
冬夜寄怀钱亮工
管棆（清代）

江皋朔风起天末，落叶街南积盈尺。此时客子正卧寒，村头沽酒相邀欢。

持杯欲饮不遽饮，剪烛西窗有余影。忆昔五年来南州，望远日日登危楼。

双峰翠角最清绝，远岫绾髻湖光流。江山乱后还姣好，碑碣仆地青苔浮。

因思长卿不可作，祇有怀古城南头。白云朝来暮还宿，此间幽隐真沧洲。

清音堂高下临渚，水声飒飒鸣寒杵。斋头千尺琅玕鸣，树杪十丈蛟虬舞。

羁客兴酣每快意，诗成落笔走风雨。夜半江城闻雁声，寄书今夜由南浦。
山居喜友人相访
吴融（唐代）

秋雨空山夜，非君不此来。高于剡溪雪，一棹到门回。
投赠福建路罗中丞
陈陶（唐代）

越艳新谣不厌听，楼船高卧静南溟。未闻建水窥龙剑，

应喜家山接女星。三捷楷模光典策，一生封爵笑丹青。

皇恩几日西归去，玉树扶疏正满庭。
己卯六月十一日书石室壁
蒲寿宬（宋代）

晏坐图画出，银屏列郡山。
几案空水接，舟楫窗窦间。
清风荡炎瘴，异趣起懦顽。
梦随白鸥去，静看飞鸟还。
夜深忽闻笛，何处明月湾。
无缝塔
释子淳（宋代）

月皎渔舟瑞气旋，芦花深处夜涛寒。
可怜无限垂丝者，随例忙忙失钓竿。
早过牛头岭
方回（元代）

吾行十馀里，未有一人行。不见炊烟起，唯闻野水鸣。

日轮山罅出，露点草头明。处处防豺虎，田家晏始耕。
依韵和杨州许待制竹拄杖
梅尧臣（宋代）

楚竹翦霜丛，何惭汉使筇。
鸠形殊用刻，马箠不同功。
挺特生难变，支离分已穷。
轻肥思比鹤，短发任如蓬。
倚以为高趣，持之见素风。
步郊聊实下，行乐偶从东。
屡刺莓苔破，深穿苑圃通。
辩繁时画地，默意或书空。
古血有湘迹，旧林无阮踪。
将渠谁觉老，要此岂关慵。
莫骇倾巢鸟，须虞蠹穴虫。
谁能求道术，跨作上天龙。
宫词 其五十六
周彦质（宋代）

青唐陇拶觐神都，亿万天兵列路隅。三省枢臣合班对，进呈平旦受降图。
次韵赵伯武病中即事五首 其二
周紫芝（宋代）

赵侯佳公子，妙伎数三绝。对君如春水，熇熇消内热。

一为药石误，良会能契阔。便当亟相过，共此良夜月。
咏芍药
谢尧仁（宋代）

花蓓大如拳，花面或径尺。紫者栖紫鸾，黄者浴黄鹄。

或似扶桑枝，推上一轮赤。或似玻璃盆，稍久擎无力。

又有似平叔，爱矜素粉白。又有似蜀人，喜染天水碧。

或似包绿锦，未放丹砂折。或似浴青囊，未放沉麝发。

应须和露剪，莫使见日色。广陵精神全，免笑花无骨。
夕月十首
佚名（隋代）

觳旦其差，有牲在条。
工祝致告，为俎孔硕。
肸乡是期，祚我明德。
备兹孝钦，式和民则。
津市打鱼歌
何景明（明代）

大船峨峨系江岸，鲇鲂鱍鱍收百万。小船取速不取多，往来抛网如掷梭。

野人无船住水浒，织竹为梁数如罟。夜来水长没沙背，津市家家有鱼卖。

江边酒楼燕估客，割鬐砍鲙不论百。楚姬玉手挥霜刀，雪花错落金盘高。

邻家思妇清晨起，买得兰江一双鲤。筛筛红尾三尺长，操刀具案不忍伤。

呼童放鲤潎波去，寄我素书向郎处。
咏虞美人草
孙七政（明代）

蔷薇开尽绿阴凉，西国名花此际芳。夜月空悬汉宫镜，幽姿犹带楚云妆。
题龙兴观壁
马湘（唐代）

世有无穷事，生知遂百春。问程方外路，宜是上清人。
题斋壁
陆游（宋代）

平生喜萧散，垂老厌奔走。
三年镜湖上，乐事未曾有。
晨开一卷书，暮把一卮酒。
病除觉身轻，赤脚自蹋藕。
乃知造物意，亦未弃衰朽。
今夕月殊佳，出门唤邻叟。
行宫词
释元肇（宋代）

一片红云拥不开，天津桥上久徘徊。当时未了中兴业，应待君王法驾来。
赠于盛二生
朱熹（宋代）

昔日丰城剑，寒光射斗牛。江山馀秀杰，人物尚风流。

二妙今安匹，孤帆各倦游。还家问师友，折节慕前修。
闻孟良父侍郎解婺印改江东漕再和堆字韵
苏泂（宋代）

十行芝检从天下，六月荷花照水开。
未必便将东节去，不妨政用此时来。
安排过阙留中奏，想像攀辕恋别杯。
遣贺以时非造次，索公一笑簿书堆。
送彭大老提舶泉南
孙应时（宋代）

天然廉素匪沽名，秋入沧浪彻底清。
蛮舶珍奇纵山积，归囊应此去时轻。
县斋 三山亭
朱之纯（宋代）

俗易风移古道还，县斋叠石作三山。因怜席上红尘少，赢得壶中白日闲。

想见六鳌擎水下，坐看双鹤落云间。何须更叩黄金阙，只此幽亭是玉关。
用元韵答詹望之
王炎（宋代）

随牒久浮食，弛担来卜居。
鹪鹩一枝足，不羡飞天池。
盥濯朱墨手，拂蠹理故书。
识字非子云，下帷惭仲舒。
第喜宦情薄，未解归思纡。
对境有喧寂，即理无成亏。
动以静为根，轮柅常相须。
捷须易倾覆，夷途固逶迟。
巷南有廛隐，白玉不受缁。
熟视眉睫间，容色常穆如。
伯仲吹篪埙，北堂奉期颐。
时亦踏街尘，意马不外驰。
见我床头易，信我殊不痴。
喜言虽溢美，老眼眩色丝。
相期到妙处，不止奚囊诗。
题赤松宫（今兰溪县之赤松山。王初平亦称赤
舒道纪（唐代）

松老赤松原，松间庙宛然。人皆有兄弟，谁得共神仙。
双鹤冲天去，群羊化石眠。至今丹井水，香满北山边。
送杭州使君苏内相先生某用先生旧诗方丈仙人
李廌（宋代）

纷纷竞干禄，汩汩第谋身。
先生独任重，忧道仍忧民。
精诚贯白日，孤忠横北辰。
求之千载上，古亦鲜若人。
天竺祷晴
楼钥（宋代）

早奉天香祷白衣，迟明宿雾故凄迷。
忽惊红日穿林薄，无数碧山明涧溪。
上竺寺连中竺寺，苏公堤映白公堤。
湖光一碧几千顷，賸捲荷香送马蹄。
南乡子 观水嬉
黄玮（清代）

罗绮满回塘。绰约凌波斗丽妆。十二雕栏帘尽捲，悠扬。

何处莲歌唱夕阳。

击楫荡中央。腻粉零脂溅素裳。惊起鸳鸯三十六，翱翔。

仿佛漫空锦幔张。
读大智度论
释德洪（宋代）

眼不自见宁见物，去来不见宁见今。万物只今全体露，镜里有空无路寻。
颂古四十五首
释慧远（宋代）

塞破太虚空，关津更不通。
文殊与网明，自西还自东。
眉间拔剑频相顾，女子瞿昙立下风。
五台山和韵
史监（明代）

群峰历尽到巅峦，极目清凉境界宽。
山入雁门真设险，地藏佛国即长安。
雨来绝涧自成响，云渡远溪时作团。
花落经台钟梵寂，袈裟香霭翠云蟠。
送马郑州
独孤及（唐代）

使君朱两轓，春日整东辕。芳草成皋路，青山凉水源。

勉修循吏迹，以谢主人恩。当使仁风动，遥听舆颂喧。
岳鄂王墓
赵孟頫（元代）

鄂王坟上草离离，秋日荒凉石兽危。
南渡君臣轻社稷，中原父老望旌旗。
英雄已死嗟何及，天下中分遂不支。
莫向西湖歌此曲，水光山色不胜悲。
黄梅五首
陈师道（宋代）

旧鬓千丝白，新梅百叶黄。
留花如有待，迷国更须香。
寓治谷城寄京华亲友
黄哲（元代）

金陵别时春已半，含桃吹花莺语乱。群公送客劳劳亭，王事驱驰不敢缓。

折腰从政真可怜，貂裘欲弊寒无毡。青徐古道暗荆棘，二月黄河冰塞川。

战场蔓草萦白骨，城郭萧条狐兔窟。柳塞胡笳夕厌闻，花门突骑时还出。

猎火荒凉夜合围，聊城关外羽书飞。将军转战略邢魏，历下游兵分道归。

疮痍未复更颠蹶，忍看呻吟日流血。朝耕暮战同死生，抚字无才政多拙。

有时登高望远山，浮云万里何当还。令人却忆鲁连子，一箭名成东海间。
偶书为山亭五首 其一
叶梦得（宋代）

为山亭下小巑岏，只欠萧萧竹数竿。但遣飞流时漱玉，且将归思为翁宽。
赋得华山鸟道
弘历（清代）

㠎嶪复巃嵷，青莲植半空。自来称鸟道，颇觉异蚕丛。

叠磴穿云白，回栏抉巘红。竹声戛风细，花色斗春融。

塞路遥相拟，坦途此尽同。游山当读画，缓缓跋花骢。
奉和御製读五代汉史
夏竦（宋代）

危邦有贤哲，力战镇州平。
革弊还疲庶，從宽悦众情。
爱人惟责己，徇节几忘生。
青史惟馨在，千年仰令名。
水馆
郑獬（宋代）

绕舍清流淙碧玉，尘怀开阔洒然醒。
窗棂风入秋气活，桥脚倒撑天面青。
露湿风标红芰老，雨生鳞甲伏龙腥。
将书借取琴高鲤，从此横骑入杳冥。
贾天锡惠宝薰乞诗予以兵卫森画戟燕寝凝清香十字作诗报之 其十
黄庭坚（宋代）

衣篝丽纨绮，有待乃芬芳。当念真富贵，自薰知见香。
行役述怀二首 其一
梅泽（宋代）

世路侵寻老客颜，黄埃遮眼鬓毛班。青山未许教人去，白日何曾放我闲。
嘉禾瑞于丁卯此粟瑞于戊辰两年之间嘉瑞迭见所产之地其名亦美琴化所感盛矣哉再赋此为梯飙明府贺
林希逸（宋代）

我贫冬舂苦不足，常时屡贷监河粟。大贫忍口活小贫，仰天但冀田中熟。

去年已喜见嘉禾，今年得粟喜奈何。一茎六穗最奇者，四四三三云更多。

禾生之乡曰太平，粟生之里曰永福。天公此意岂偶然，拍手歌之仍鼓腹。

忧国何人不愿丰，太仓那得相因红。但令此物如水火，酒肉如山八蜡通。

人言此邦今乐土，长官于民如父母。曰旸曰雨天应之，叶气嘉生有如许。

长官宁非佛地人，三年一念何其仁。要知此瑞为谁出，金粟如来个后身。
和伯明岁朝用姜礼部梦宾韵
顾清（明代）

閒意穷千古，浮生共百年。感时争晓暮，触念有陈鲜。

宫柳思含翠，庭芸看列钱。自今赓丽句，直接赏花天。
重游栖霞
周文璞（宋代）

林麓已尽虎不见，迩来流民所蹂践。
残僧自言昔遭变，藏经埋蹂犹可唁。
流泉鸣悲雨摧殿，满岩慈相沙汰难。
白盛缀粘或坏面，慧命弗绝如断线。
况我忧患经历遍，见此悲酸尚兢战。
千声万声走出门，门外秋花泣馀泫。
贺范龙图兼知延安
刘敞（宋代）

大兵昔摧伤，两将折旗鼓。哀哉中国士，化作城下土。

冤魂不得返，杀气凌彼苍。天亦为之悲，白昼日无光。

人言此城下，往往鬼神哭。此事天子忧，此心大夫辱。

昔公守东越，人怨公不用。今日公在西，知公德持重。

筑城不必坚，解甲不可攻。何况保金城，弛张皆系公。

汲黯辅炎汉，淮南内竦惧。郅都守穷边，匈奴为之去。

此事昔所闻，今日见所亲。折冲樽俎间，震动旃裘民。

国耻行且刷，寇雠不可保。斯人叹微管，愿及太平老。
仲常龙图自广移帅闽
郑侠（宋代）

惠兹政化及民功，内外声称有古风。
五岭山川情正黮，七闽桃李意选取通。
大明继明天衢辟，重德还朝众愿同。
早晚皇穹顺舆议，老人星在玉堂中。
次韵胡梅泷
许月卿六（宋代）

对梅花每恨匆匆，竟日望断胡梅泷。
欲往从之秋水隔，参横月落梦渠侬。
题张司马七夕乘槎图 其一
六十七（清代）

南省追随共一秋，东溟相聚又同舟。怪君已在天池上，更欲乘槎何处游。
寓江心寺
朱谏（明代）

孤屿清秋夜，星河万里槎。江山如有约，云水暂为家。

白发随鸥鸟，轻舟采石华。秋风动归思，淅沥响蒹葭。
齐天乐 和钱二川梦痕，仍用行迹前韵
潘榕（清代）

睡乡寻入温柔好，卿心我心同印。恍对娇姿，疑留艳影，帐透纱印灯衬。

肠回寸寸。怕一缕残魂，被风吹尽。幻也真耶，俏庞犹忆酒涡俊。

飞来生恐不到，乍离还乍合，难写神韵。醉去云携，惊回雨握，似带三分香润。

游仙枕稳。数十二巫峰，列如尖笋。小杜扬州，料他眉蹙损。
偈颂七十二首
释祖钦（宋代）

内绍外绍，有偏有正。
失晓老婆逢古镜。
初赴新定过钱塘江
张方平（宋代）

飏帆上渔浦，随潮宿雁湾。烟火指富阳，云树连萧山。

曲岸蓼花疏，清波鸥鸟閒。江外信清旷，吾心睢洛间。
贺陈参议子婿同科
唐璧（明代）

子婿同登龙虎榜，簪缨门地孰能扳。长公浩荡风云气，卫玠清奇玉雪颜。

骐骥并驱毛骨异，凤鸾双度羽毛班。野人仰德心如渴，梦入钧天听佩环。
洞仙歌 咏成窑鸡缸
张玉珍（清代）

人间磁盘，算成窑尤巧。似玉晶莹色愈好。况名齐定汝，别样嘉隆，渲染就、一幅锦鸡花草。

双行留细款，斟酌春醪。携向芳筵尽倾倒。记得小红楼、兰月窥时，三两盏、添人诗料。

剩此际、摩挲爱弥深，早万缕愁痕，为伊都扫。
试茗泉
王安石（宋代）

此泉地何偏，陆羽曾未阅。
坻沙光散射，窦乳甘潜泄。
灵山不可见，嘉草何由啜。
但有梦中人，相随掬明月。
乙巳邵武建宁夜坐书呈诸公
陈普（宋代）

敬身天不宽曾子，白眼人当杀嗣宗。
林下脱巾仍露脚，青云白石肯相容。
雨中作
陆游（宋代）

山雨时时急，溪流日日添。
湿苔缘暗壁，腐瓦落颓檐。
老至那容却，狂来未易砭。
泥深村路绝，烟树出青帘。
周知和以苏陈倡和韵赋水仙江梅蜡梅三种花谨
曾协（宋代）

天工着意初放花，三英凛凛真一家。
镂冰点酥更团蜡，始信功深解生物。
临风却嗅心自知，粲兮粲兮哦古诗。
几年刻玉但成叶，一笑真同长康绝。
得非仙种来神山，为伴老子终朝眠。
岁寒得友不忍去，且对众香勤觅句。
鼎分风月俱可人，如陈窦刘人所君。
诗场战罢戢干越，尽扫色尘歌一钵。
丛已二月寓城与赵希文
徐瑞（宋代）

城郭春深午梦醒，觉来玄思独冥冥。
静中逢笑渠非我，醉裹浑忘影答形。
有客不傅皇极数，何人独爱太玄经。
古今此意谁能会，雨暗长堤草树青。
自开岁略无三日晴戏作长句
陆游（宋代）

新年暗曀觉春悭，变化相乘一瞬间。
雨脚稍收初见日，风花忽起又遮山。
欲行幽圃还成阻，未脱重裘自笑孱。
桃李会开君勿恨，清尊且用破衰颜。
椀柏
释居简（宋代）

土入花瓷浅，林疏雪操鲜。后凋非地力，独秀是天年。

老我不谐俗，惜才如养贤。明明千古意，渠自指庭前。
阮郎归
欧阳修（宋代）

去年今日落花时。依前又见伊。淡匀双脸浅匀眉。青衫透玉肌。

才会面，便相思。相思无尽期。这回相见好相知。相知已是迟。
题椿桂堂
倪思（宋代）

早从孟母受诗书，晚见飞腾五丈夫。
桂籍联名看衮衮，兰陔戏丈极愉愉。
已酬锺釜当年志，合入衣冠盛事图。
教子荣亲谁不羡，堂成燕雀亦欢呼。
咏墨
袁说友（宋代）

奚李名高三百秋，只今良法信源流。
裕陵独宝君家物，犹带祥光灿斗牛。
茅山四十四代宗师牧斋真人升仙谣
张雨（元代）

昔爱西城记，华易许遍窥。醉持龙节舞，寒借鹿裘披。

秪忆山中乐，宁期世外悲。及传南岳剑，难驻赤城师。

毕道能无待，玄科本有期。紫宫新坐席，金箓古威仪。

菌石哀泉咽，松花泣露垂。他年归白鹄，尚慰里民思。
题王宗哲六柳堂
张宪武（宋代）

六柳先生以道鸣，归家高伴子真耕。
方瞳绿鬓君知否，一片灵台画不成。
感春
连文凤（宋代）

赏心未足事多违，啼鸟声声怨夕晖。
客梦一番芳草歇，人生几度落花飞。
病难为别乡情远，老不禁愁酒力微。
犹记当年歌舞地，醉游秉烛夜深归。
南苑绝句 其十四
潘祖荫（清代）

雪笠烟蓑忆钓矶，此间七十二泉飞。溪山大好萦乡思，不为莼鲈也合归。
僧日观画蒲萄
宋无（元代）

玉山道人苍壁立，胸潴万斛松煤汁。吐作千年古怪藤，犹带西湖烟雨湿。

元气淋漓草木活，太阴菌蠢虫蛇蛰。须萦翠雾瘦蛟走，睛抉玄珠黑龙泣。

神剜鬼刻字崛奇，水精火齐光陆离。天魔擎来帝青宝，鲸波涌出珊瑚枝。

墨花酣春马乳涨，醉梦渴想西凉姿。风窗秋疑蠹叶语，露架夜忆虬柯垂。

须臾掩卷何所见，月落庭空无影时。
中秋无月同诸子二首
苏辙（宋代）

风雨来无定，泥涂日向深。
直埋今夜月，真失众人心。
云外天衢净，人间浊雾侵。
幽人久不寐，起坐夜愔愔。
韩缜太傅之任洋州
韩琦（宋代）

昔年疆场宠双旌，官寄洋州实治并。今喜远民留上意，故求贤守绍家声。

升云仙迹唐祠古，踏石春游灙水清。时阅吏文应笑我，从前衔署只虚名。
度岭赠闺人 其一
屈大均（明代）

双双抱子度梅关，三妇空将二妇还。大别魂来秋月下，秦淮骨妇暮云间。

儿孤自逐黄泉母，人老难当白玉鬟。到日高堂应涕泪，好持鱼鲙更承颜。
千叶梅
韩维（宋代）

南园卉木遍春光，独爱琼葩掩众芳。
不为雪摧缘正色，忽随风至是真香。
未经采折携樽酒，忍见飘零入野塘。
醉客为予簪白发，栏边几作少年狂。
七月二十三日奉寄濑溪书堂吴景朔因讯旧游
林希逸（宋代）

闻向秋山苦读书，吟中还解忆人无。强颜为客心何在，忍病哦诗骨正癯。

明月青山追昨梦，去年今日下姑苏。长桥一带关心否，问讯高阳旧酒徒。
送陆拾遗东归
许浑（唐代）

独振儒风遇盛时，紫泥初降世人知。文章报主非无意，

书剑还人素有期。秋寺卧云移棹晚，暮江乘月落帆迟。

东归自是缘清兴，莫比商山咏紫芝。
江城子·癸酉春社
王炎（宋代）

清波渺渺日晖晖，柳依依，草离离。老大逢春，情绪有谁知？帘箔四垂庭院静，人独处，燕双飞。
怯寒未敢试春衣。踏青时，懒追随。野蔌山肴，村酿可从宜。不向花边拚一醉，花不语，笑人痴。
春暖郡圃散策三首
杨万里（宋代）

萱草行间过履絇，杏花影里散文书。
秋风遣我疏团扇，又被春风遣唤渠。
卜算子（分题得苔）

舒亶（宋代）

池台小雨干，门巷香轮少。谁把青钱衬落红，满地无人扫。

何时斗草归，几度寻花了。留得佳人莲步痕，宫样鞋儿小。
送林方伯还闽
王鏊（明代）

安定苏湖教独行，无能还愧老门生。几年阔别无消息，四海相门是弟兄。

荀氏八龙俱騕袅，唐家九牧世簪缨。燕山岁暮征车发，把酒城东万里情。
客有以仙人渡海便面索书者戏笔作此
林大春（明代）

谁道百花新，一肩挑住洛阳春。谁云万里浪，一脚踏之如长阪。

世路未须愁险巇，王道平平复荡荡。任它物态几番休，持此周旋光烂熳。

岂必骑鹤上扬州，兼之腰缠十万贯。
牧长老以其师立庵像请赞
释广闻（宋代）

不禀释迦文，踏翻华藏界。由天台南觉城东，提苏州有常州有。

立委羽重关，劄洪塘硬寨。如是三十年，起妙喜正派。

若言老子见青山，行人更在青山外。
峡州题刘景升庙
朱樟（清代）

藉甚荆州牧，中原玉殿无。英雄余画壁，歌舞杂淫巫。

养子皆豚犬，齐名得顾厨。大宗雄鼎峙，正朔在成都。
句 其三
宋京（宋代）

日约绣绷长一线。
送合学袁尚书帅蜀
沈继祖（明代）

兵书一箧老空休，尚记当年寓益州。
扪虱盖尝谈世事，脍鲈聊复寄扁舟。
我方泥饮夸严尹，公喜逢时过武侯。
作此短歌怀感遇，运斤班郢独包羞。
郭汉卿母挽诗
杨万里（宋代）

妇节今安仰，斯人古有光。
鸡鸣不知雨，荠茂独凌霜。
未拜金花诰，空悲玉树郎。藤舆帘蹙绣，无复出萱堂。
送郑严州四首
陈鉴之（宋代）

善端谁独无，所化有兰鲍。
时容拜床下，孺子似可教。
山种顿修阻，心折东去棹。
徘徊堤柳春，帆腹风欲饱。
出居庸关
朱彝尊（清代）

居庸关上子规啼，饮马流泉落日低。
雨雪自飞千嶂外，榆林只隔数峰西。
感兴
王禹偁（宋代）

吾尝入深山，溪谷寒且冱。
杉桧颇凌云，岁月自朽蠹。
般输目不颇，何由用斤斧。
东山大夫松，中岳金鸡树。
秦政本独夫，则天乃淫妪。
名号被常材，所幸因一顾。
为木岂有命，偶然生要路。
谁取涧底松，立作明堂柱。
送王谷原之太平分韵得谢字
朱麟应（清代）

风鸣梧叶秋，夜静霜华泻。丛生小山桂，幽馥入帘乍。

王郎发清兴，率尔携不借。姑溪千里近，一棹指江汊。

青山月将满，采石帆应卸。狂饮缅谪仙，高咏追小谢。

所惜故园侣，朋笺待君砑。归期计重九，黄菊压新榨。
怀藻姊书来询近况赋此代柬 其一
方芳佩（清代）

河桥分手惜匆匆，数载悲欢事不同。至戚已从生死隔，故交惟有梦魂通。

啖名漫学屠龙技，处世今如失马翁。问讯兰闺无恙否，莫教惆怅对飞鸿。
临江仙
管鉴（宋代）

三月更当三十日，留春不住春归。问春还有再来时。腊前梅蕊破，相见未为迟。

不似人生无定据，匆匆聚散难期。水遥山远谩相思。情知难舍弃，何似莫分飞。
中秋夜登海豹台二绝
高似孙（宋代）

青冥风露无人管，醉力飞升入桂台。
月过斗西亲挽住，伴人骑鹤去蓬莱。
零陵寺井栏赞
郭通（唐代）

此是南山石，将来造井栏。流传千万代，各结佛家缘。

尽意修功德，应无朽坏年。同沾胜福者，超于弥勒前。
夜归
陆游（宋代）

疏钟渡水来，素月依林上。
烟火认茅庐，故倚船篷望。
唐明皇
方回（元代）

突虎冲蛇献荔枝，冰皴雾瘴覆全师。
{左丰右动}妃有弟堪为相，叛将无君懵不知。
嗣后已成灵武篡，旧臣空复曲江思。
太平可似花开易，羯鼓三声唤得来。
次韵简黄监簿淳宗三首 其三
俞德邻（宋代）

化鹤辽东老令威，旧家华表未能归。三千里客贡禹恨，四十九年蘧瑗非。

事与心违多感慨，人随世易重歔欷。黄华老尽秋容淡，何日西山薄采薇。
老马吟和何赓卿阁学瘦马吟韵
吴存义（清代）

宛马来渥洼，𥬞云无泥涂。朝辞蒲梢下，暮厕天闲居。

银锬何蹀躞，锦障时踟蹰。日刷三万里，何者为崎岖。

道旁有老马，骨相殊未瘏。岂涉太行险，却似疲盐车。

伏枥气瑟缩，夹镜朣模糊。不知金门式，较视将何如。

独恋栈豆恩，骧首看云衢。是时秋霖积，三刻沟难逾。

竛𥪁移跬步，远羡湖上驴。湖上知可乐，但虑难求刍。

老马且自慰，慎勿悲饥驱。臣朔昔待诏，犹对侏儒吁。

识涂傥见用，迥立长风呼。图入玉花绘，牧有荐草濡。

努力向阊阖，九达皆夷途。
杂兴十首
刘克庄（宋代）

曾忝开元供奉班，君恩全护放还山。
诸公纵欲俎豆汝，老子安能笔砚间。
试拂毛锥嗟已秃，便扶灵寿亦何颜。
回头猿鹤休相笑，犹胜周颙去不还。
渔家傲
晏殊（宋代）

越女采莲江北岸。轻桡短棹随风便。人貌与花相斗艳。流水慢，时时照影看妆面。

莲叶层层张绿伞。莲房个个垂金盏。一把藕丝牵不断。红日晚。回头欲去心撩乱。
霜天晓角（戊午十二月望安晚园赋梅上银烛）
吴潜（宋代）

梅花一簇，花上千枝烛。照出靓妆恣态，看不足、咏不足。

便欲和花宿，却被官身局。借问江南归未，今夜梦、难拘束。
东阳九日寄浦江同寮
强至（宋代）

重阳独步上层岩，目断吾疆尚载瞻。
人世只能愁杜牧，菊花岂解忆陶潜。
吟无旧友辞多感，饮为佳辰量倍添。
旅宦七回逢此节，旋销壮岁似磨鎌。
读苏黄集
徐瑞（宋代）

胡儿争问大苏集，仙官解作太史书。当时同朝人欲杀，所能者天信不虚。
嘉靖癸巳余甲子既周戏集唐句二律自寿 其二
孙绪（明代）

绿树重阴盖四邻，世情谁是旧雷陈。帘前春色应须惜，梦里输赢总未真。

白酒酿来缘好客，金鱼多解乞佳人。

五湖烟水郎山月，得见明时下寿身。
和卢赞府游纪国道场
慧净（唐代）

日光通汉室，星彩晦周朝。法城从此构，香阁本岧峣.

株盘仰承露，刹凤俯摩霄。落照侵虚牖，长虹拖跨桥。

高才暂骋目，云藻随飘飖.欲追千里骥，终是谢连镳。